ארנה סולברג

אֶרְנַה סוּלְבֶּרְג (בנורווגית: Erna Solberg; נולדה ב-24 בפברואר 1961), כיהנה כראש ממשלת נורווגיה מאוקטובר 2013 עד אוקטובר 2021. סולברג כיהנה כמנהיגת מפלגת השמרנים הנורווגית בין השנים 2004–2026.

בבחירות הפרלמנטריות בספטמבר 2013 זכה גוש הימין בהובלת מפלגתה בניצחון וסולברג הייתה לראש הממשלה האישה השנייה בנורווגיה. בעבר כיהנה כשרת הפיתוח האזורי והממשל המקומי, בשנים 2001–2005, בממשלת קייל מגנה בונדוויק השנייה. ב-2005 הוענק לה אות אולאף הקדוש.

ראשית חייה
ארנה נולדה בברגן, שבמערב נורווגיה וגדלה בשכונת קלפארט בעיר. אביה, אסביורן סולברג (Asbjørn Solberg) עבד כיועץ לחברת התחבורה Bergen Sporvei AS. אמה, אינגר ונץ' טורגרסן הייתה מזכירה ולסולברג שתי אחיות.

בגיל 16, סולברג אובחנה כלוקה בדיסלקסיה, אולם חרף זאת הייתה פעילה מאוד. בעת לימודיה בבית ספר תיכון נבחרה מטעם בית הספר לאגודת התלמידים של נורווגיה. ב-1986 השתלמה במדע המדינה, סוציולוגיה, סטטיסטיקה וכלכלה באוניברסיטת ברגן ובשנתה האחרונה באוניברסיטה עמדה בראש ליגת הסטודנטים של המפלגה הקונסרבטיבית בברגן.

קריירה פוליטית
סולברג הייתה חברת מועצת העיר ברגן בשנים 1979–1983 ובשנים 1987–1989. היא נבחרה לראשונה לסטורטינג, הפרלמנט הנורווגי מטעם מחוז הורדלאנד ב-1989 ונבחרה מחדש לא פעם. היא אף עמדה בראש התאחדות הנשים של המפלגה הקונסרבטיבית, מ-1994 ועד 1998.

מ-2001 ועד 2005 כיהנה כשרת השלטון המקומי והפיתוח האזורי תחת ראש הממשלה קיל מגנה בונדוויק. בשל מדיניות קשיחה שנקטה בעת כהונתה כשרה בעיקר במדיניות המקלט העניקו לה כלי התקשורת במדינה את הכינוי "אשת הברזל" (או "ארנה הפלדה", Jern-Erna, בנורווגית). אף שלמעשה ממשלת בונדוויק בשנים 2001–2005 העניקה מקלט לאלפי מבקשי-מקלט.

ב-2003 סולברג הציעה להקים מועצות של השריעה האסלאמית בנורווגיה, לאחר שדווח לה על קיומן של מועצות כאלה בבריטניה וב-2004 ביקשה להרחיב את ההגירה לנורווגיה.

בשנים 2002–2004 הייתה סגנית יו"ר המפלגה השמרנית, וב-2004 החלה את כהונתה כיושבת ראש המפלגה. ב-14 בפברואר 2026 סיימה את תפקידה זה והוחלפה באינה מארי אריקסן סוריידה.

ראש ממשלה
בבחירות הפרלמנטריות שנערכו ב-9 בספטמבר 2013 זכתה מפלגת השמרנים ב-30 מושבים בפרלמנט והייתה למפלגה השנייה בגודלה לאחר מפלגת הלייבור שזכתה ב-64 מושבים. מפלגת השמרנים הייתה למפלגה הגדולה בגוש הימין-ליברלים וסולברג הצליחה להרכיב קואליציה שהביאה למינויה לראש ממשלה באוקטובר 2013.

בבחירות בשנת 2017, זכתה מפלגת השמרנים ב-45 מושבים בפרלמנט והייתה למפלגה השנייה בגודלה לאחר מפלגת הלייבור שזכתה ב-49 מושבים. מפלגת השמרנים הייתה למפלגה הגדולה בגוש הימין-ליברלים וסולברג הצליחה להרכיב קואליציה שהביאה למינויה לראש ממשלה בינואר 2018. כך, לראשונה מאז שנת 1985 הצליחו השמרנים לשמור על השלטון.

בספטמבר 2021, גוש המרכז-שמאל בנורווגיה ניצח בבחירות לפרלמנט. סולברג כיהנה בתפקיד במשך 8 שנים.

פרשת ואנונו
באפריל 2008 נחשף כי ב-2004 סולברג, שכיהנה כשרת השלטון המקומי והפיתוח האזורי, דחתה את בקשתו של מרדכי ואנונו למקלט בנורווגיה. כאשר מינהל ההגירה הנורווגי הכין מסמכים לקליטת ואנונו, הוחלט כי לא יוענק לו מקלט. במסמך פנימי נחשף כי סולברג והממשלה באותה עת העריכו כי הענקת מקלט לוואנונו עלולה להתפרש כפעולה נגד מדינת ישראל באופן שאינו תואם את מדיניותה של ממשלת נורווגיה כידידה של ישראל ופעילה מדינית במזרח התיכון.

קישורים חיצוניים



 סולברג, ארנה, באתר הפרלמנט הנורווגי 
 "The Norwegian Elections, Israel, and the Jews", מנפרד גרסטנפלד, באתר מרכז בגין-סאדאת, 19 באוקטובר 2017

הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בוגרי אוניברסיטת ברגן
קטגוריה:פוליטיקאיות נורווגיות
קטגוריה:ראשי ממשלת נורווגיה
קטגוריה:נשים בראשות ממשלה
קטגוריה:נורווגיות שנולדו ב-1961
קטגוריה:נורווגים שנולדו ב-1961